Otkriven dnevnik predsjednika Trumana iz 1947. (11/7/03) - 2003-07-11
Iz dnevnika se vidi da je Truman strahovao da bi se za predsjednika mogao kandidirati slavni general Douglas MacArthur
"Washington Post" javlja kako je upravo jučer otkriven dnevnik koji je tijekom 1947. vodio tadašnji američki predsjednik Harry Truman. U tom se dnevniku, kako otkriva Post, piše da je predsjednik Truman bio spreman prepustiti demokratsku nominaciju na predsjedničkim izborima 1948. godine tadašnjem generalu Dwightu Eisenhoweru u slučaju da republikansku nominaciju zatraži drugi slavni general - Douglas MacArthur. Taj zapis, koji otkriva nesklonost tadašnjeg predsjednika prema najslavnijem generalu Pacifika i vrlo uspješnom upravitelju poslijeratnog Japana, unesen je u dnevnik čak nekoliko godina prije nego što je predsjednik Truman za vrijeme Korejskog rata po kratkom postupku otpustio generala MacArthura. Slavni je general tada, naime, poželio prebaciti rat iz Koreje na teritorij Kine. "New York Times" piše da se u posljednje vrijeme najmanje tisuću korisnika Interneta ni ne znajući našlo u situaciji da svojim kompjuterima udomljuju pornografske web sajtove. Kompjuteri su, naime, doslovce bili kidnapirani od strane hackera, a da vlasnik, - osim ako nije bio iznimno kompjuterski sofisticiran -, to uopće ne bi ni zapazio. Hackeri bi na takve kompjutere, opremljene brzom internetskom vezom, potajice instalirali program koji je tada slao drugim korisnicima interneta reklame pornografskih web sajtova. Tajna uspješnosti čitave operacije krila se u tome što bi hackeri koristili svaki takav kompjuter po nekoliko minuta, rotirajući ih, tako da mreža kidnapiranih kompjutera u stvari krije izvorni opsluživač pornografskog sajta. Kako takvi hackeri još nisu pronađeni, Times navodi upozorenja stručnjaka da se istim sistemom mogu pokrasti podaci s kompjutera, a da njihovi vlasnici to ni ne zamijete. Prvenstveno se to odnosi na podatke o kreditnim karticama i bankovnim računima. Sumnja se da spomenuti hackeri djeluju iz Rusije ili drugih država s područja bivšeg Sovjetskog Saveza, piše "New York Times".